b'\n_START_ARTICLE_\nNovalja\n_START_SECTION_\nGeografija\n_START_PARAGRAPH_\nNovalja je turisti\xc4\x8dno mesto z manj\xc5\xa1im pristani\xc5\xa1\xc4\x8dem, ki le\xc5\xbei ob istoimenskem lepem zalivu na jugozahodnem delu otoka. Stari del mesta je strnjeno grajen v primorskem slogu.Kraj obdaja borov gozdi\xc4\x8dek, s pe\xc5\xa1\xc4\x8deno in z nekaj prodnatimi  pla\xc5\xbeami v bli\xc5\xbenjih zalivih. Od nekdanjega rimskega mesta Cissa, dana\xc5\xa1nja Caska je oddaljena okoli 2 km. Novalja je s cesto povezana z ostalimi kraji na otoku, do Paga je okoli 20 km._NEWLINE_V dnu zaliva le\xc5\xbei pristani\xc5\xa1\xc4\x8de, ki je dobro zavarovano pred severozahodnimi in jugovzhodnimi vetrovi. Pristani\xc5\xa1\xc4\x8de varujeta dva valobrana. Za prvim so \xc2\xbbmooringi\xc2\xab\xc2\xa0za 20 plovil in dvigalo do 5 t. Dobro sidri\xc5\xa1\xc4\x8de je tudi sredi zaliva, kjer je morje globoko do 8 m._NEWLINE_Na urejeni obali pred po\xc5\xa1to stoji svetilnik, ki oddaja svetlobni signal: RZ Bl 3s. Nazivni domet svetilnika je 3 milje.\n_START_SECTION_\nNaselja\n_START_PARAGRAPH_\nV sestav mesta spada  10 naselij (stanje 2006), to so: Caska, Gajac, Kusti\xc4\x87i, Lun, Metajna, Novalja, Poto\xc4\x8dnica, Stara Novalja, Vidali\xc4\x87i in Zubovi\xc4\x87i.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost je turizem. V kraju sta dva hotela: H.Liburnija in H.Lo\xc5\xbea in dva kampa: Stra\xc5\xa1ko in Dra\xc5\xbeica.\n_START_SECTION_\nZgodovina\n_START_PARAGRAPH_\nDana\xc5\xa1nja Novalja stoji na mestu anti\xc4\x8dnega naselja Novalia, ki je bilo pristani\xc5\xa1\xc4\x8de rimskega mesta Cisse. Do dana\xc5\xa1njih dni se je ohranil rimski podzemni vodovod imenovan \xc2\xbbTalijanova bu\xc5\xbea\xc2\xab, zgrajen v 1. stoletju._NEWLINE_V starem mestnem sredi\xc5\xa1\xc4\x8du so ostanki starokr\xc5\xa1\xc4\x8danske bazilike in predromanske cerkve postavljene v obdobju med 9. in 10. stoletjem._NEWLINE_V Gaju zaselku severno od Novalje so ohranjeni ostanki zidov in mozaika enoladijske cerkve postavljene v 5 stoletju.'